Lisa

Tapa Vallavolikogu .2022 määrusele nr

**Tapa vald**

**Tapa valla teede ja tänavate teehoiukava aastateks**

**2022- 2025**

# 1. Sissejuhatus

Teehoiu korraldajaks on Tapa vallas kohaliku omavalitsuse korralduse seaduse § 6 lõige 1, ehitusseadustiku § 97 lõige 1, liiklusseaduse § 11  lg 2, 4, 5 lähtuvalt Tapa Vallavalitsus.

Tapa valla teede ja tänavate teehoiukava on koostatud neljaks aastaks ja vajadusel uuendatakse kord aastas. Teehoiukava koostab Tapa Vallavalitsus lähtuvalt vajadusest saada ülevaadet Tapa ja Tamsalu linna ning Lehtse alevi tänavate ja Tapa valla kohalike teede remondivajaduse ning võimaluste üle lähiaastatel. Teehoiukava on kooskõlas järgneva nelja aasta eelarvestrateegia plaaniga, et tagada parem rahade planeerimine ja jaotus lähiaastate perspektiivis.

Teehoiukava koostaja taotluseks on koostada võimalikult konservatiivse lähenemise kaudu Tapa valla vajadusi ning võimalusi arvestav teehoiukava, mille abil oleks võimalik koostada Tapa valla eelarvet teede ehituse- ja planeerimisega seonduvate rahastamiste osas. Teehoiukava võimaldaks planeerida projektitegevusi ja nende rahastamist nii riiklikest kui ka välisvahenditest.

Teehoiukavas iseloomustatakse vajalikke tegevusi tee seisukorra parandamiseks, perspektiivseid teede ehitusi, ristmike arendamisi ning seotud projekte teehoiu planeerimisel. Teehoiukava on seotud Tapa valla teede registriga, milles tuuakse välja teid ja tänavaid iseloomustavad tehnilised näitajad. Riikliku teederegistri haldajaks ja koordinaatoriks on Transpordiamet. Registrisse tehakse täiendusi ja parandusi jooksvalt vastavalt uute olukordade tekkele (näiteks: uute teede ja tänavate ehitus, tänavakatete muutused, pindalade muutused jne). Teede register on aluseks Tapa ning Tamsalu linna ja valla planeeringute koostamisel (sh üldplaneering), statistiliste aruannete koostamisel, teehoiukava arendamisel ja muude erinevate ülevaadete teostamisel.

Käesolevasse teehoiukavasse on toodud rahalise väljendusena lähiaastate planeeritavad tööd, mis on täna teada. Lähtuvalt valla tegelikust arengust, eraarendajate tegevusest (nt detailplaneeringud) ja võimalikest uutest liikluskorralduslikest tegevustest on sageli vajalikud operatiivsed korrektuurid tegevustesse. Selline tegevus kooskõlastatakse Tapa Vallavalitsusega. Enamikul juhtudel lähtuvad muutused vallavolikogu poolt kehtestatud detailplaneeringute elluviimisest või operatiivsete liiklusohutust tagavate tegevuste läbiviimisest.

Teehoiukava koosneb tekstilisest osast, finantsplaanist, mis sisaldab teehoiu töödeks planeeritud kulusid aastate lõikes ning kohalike teede ehitus- ja rekonstrueerimisobjektide nimekirjast.

Teehoiukava on kokku pandud Tapa Vallavalitsuse teede- ja liiklusspetsialisti Jaanus Annus poolt. Teehoiukavas on arvestatud Transpordiameti teehoiualaseid planeeringuid ning erinevate projektide arendamisi Tapa valla territooriumil.

# 2. Teehoiukava eesmärk

Teehoiukava eesmärgiks on anda avalikkusele (sh vallakodanikud, ettevõtjad, erinevad organisatsioonid ja seotud isikud) teada valla teede ja tänavavõrgu korrashoiul planeeritavatest tegevustest. See võimaldab luua järjepidevuse planeeritavates tegevustes ja tagada teede korrasolek, ohutus ja mugavad ning säästlikud liiklustingimused.

# 3. Teehoiu rahastamine

Üldjuhul on kohalike teede hoidu võimalik rahastada omavalitsuse eelarve tulubaasist ja riigi poolt teedele sihtotstarbeliselt eraldatud vahenditest.

Riigieelarvest sihtfinantseerimine on kohalike teede hoiu täiendav rahastamine.

Tulenevalt riigieelarve baasseadusest kajastatakse alates 2015. aastast kohalike teede hoiu toetust kahel eelarvereal. Valemipõhine toetus (maanteede ja tänavate pikkuse alusel kokkuleppelise koefitsiendiga 1:5) kajastatakse Vabariigi Valitsuse eelarves toetusfondi real ning juhtumipõhine toetus Majandus- ja Kommunikatsiooniministeeriumi eelarves avalikult kasutatavate kohalike teede hoiu real. Valemi- ja juhtumipõhise toetuse proportsioonid ja mahud otsustakse igal eelarveaastal eraldi.

*Tabel 1*

*Tapa valla teede ja tänavate hoiuks eraldatud vahendite kasutamine*

|  |  |  |  |  |  |  |
| --- | --- | --- | --- | --- | --- | --- |
|  | **2020** | **2021** | **2022** | **2023** | **2024** | **2025** |
| **Riigi**  **toetus eurot** | 1 011 851 | 1 386 612 | 853 954 | 450 000 | 450 000 | 450 000 |
| **Valla eelarvest eurot** | 302 176 | 784 667 | 373 112 | 326 000 | 326 000 | 326 000 |
| **Kokku** | **1 314 027** | **2 171 279** | **1 227 066** | **776 000** | **776 000** | **776 000** |

*Allikas: Tapa Vallavalitsus*

Ühtekuuluvusfondi toel on valminud Tapa linna raudteeülesõidu projekt kahetasandiliseks ristumiskohaks (viadukt). Projekti eesmärk on ohutuse suurendamine raudteeülesõidul ning Tapa linna liiklusskeemi ja transpordivahendite liikumise logistika parandamine tervikuna. „Ohuprobleemide likvideerimine raudtee ja maantee samatasandilistel lõikumistel“ ehitusprojekt on Tapa linnas uue raudteeviadukti rajamiseks Ambla mnt ja Valgejõe pst ühendusena.

Transpordiameti poolt koostatud remonditehnilineprojekt „Mnt nr T5 Pärnu- Rakvere- Sõmeru rekonstrueerimine tehniline projekt“ Tapa-Kadrina lõik, km 142,6-157,2“, milles on eraldi osana projekteeritud jalgratta- ja jalgtee Tapalt kuni Imastu tee ja Pärnu- Rakvere- Sõmeru mnt T-5 ristmikuni.

**Objektide nimekiri, millede rahastamine on oluline korraldada ja tagada koos põhiobjektide arendamisega**

* ***Jalgratta- ja jalgteede võrgustiku välja arendamine*** – Jäneda ja Jäneda jaama vaheline jalgratta- ja jalgtee ehitus. Projekteerimine 2021-22, Uudeküla- Porkuni jalgratta- ja jalgtee ehitus. Projekteerimine 2021-22 ja Porkuni jalgratta- ja jalgtee ehitus. Projekteerimine 2022
* ***Tapa valda läbivate transiitteede tõttu koormatud kohalike teede ja ettevõtlusega seotud kohalike teede rekonstrueerimine*** – Tapal Ülesõidu tänava rekonstrueerimine projekt koostatud 2021. aastal. Ülesõidu tn ehitusega rekonstrueeritakse ka Ülesõidu tn ja Õuna tn ristmiku ala. Ülesõidu tn rekonstrueerimise käigus tuuakse Valgejõe pst bussipeatused üle Ülesõidu tänavale. MKM`le esitatakse toetuse taotluse ettevõtlusega seotud teede rekonstrueerimise toetuse meetmesse 2022. aastal.
* ***Tapa linna kahetasandilise raudteeülesõidu ehitus Ambla mnt ja Valgejõe pst ühendusena (viadukti projekt)*** – objekti väljaehitus on esmatähtis kaubavoogude ja reisiliikluse arendamise seisukohalt nii maanteedel (linnatänavatel) kui ka raudteel. Tallinn-Tapa-Narva ja Tallinn-Tapa-Tartu raudteede sõlmpunktina on üheks peamiseks rahvusvahelise kaubavahetuse ja reisirongiliiklusega seonduvaks lõiguks. Tallinn- Tapa-Tartu raudteetaristu rekonstrueerimine suurendab oluliselt rongide sõidukiirust ja sõidugraafiku tihedust, mistõttu tõstatub teravamalt päevakorda ka raudtee ülesõitude ja ülekäikude liiklusohutus ning eeltooduga kaasnev vajadus kahetasandilise raudteeülesõidu rajamine Tapa linna.

# 4. Teede ja tänavate seisukord

*Üldandmed:* Tapa valla teede ja tänavate kogupikkus seisuga 01. jaanuar 2022.a. on 321 007 m, millest tänavaid 90 336 m ja kergliiklusteid on 9 714 m. Suurima liiklussagedusega on Tapa linna, Tamsalu linna ja Lehtse aleviku peatänavad.

4.1. Teede ja tänavate seisukord

Teede ja tänavate seisukorra hindamist on seni teostatud visuaalselt. Erinevate liikluslahenduste ja koormuste hindamisel on kasutatud konsultantide abi.

Teede ja tänavakatete üldine olukord on vallas paranenud. Mustkattega teede ja tänavakatete tasasuse saavutamiseks kasutatakse valdavalt asfaltaukude parandamist (asfaltbetooniga või emulsiooni-killustiku seguga) ja teekatete pindamist, mille eeltööna teostatakse teekatte profileerimine asfaltbetooniseguga (pindamisel kasutatakse tardkivikillustikku ja sideainena emulsiooni). Ehitatud on märkimisväärsel hulgal kruusateedele tolmuvabakatteid. Pindamise rakendamine on üldjuhul odavaim viis tänava tasasuse sõidumugavuse ning kaitse tee konstruktsioonile.

Kruusakatetega teede tolmuvabakatete ehitusel kasutatakse reeglina 2-kordset eelpuistega pindamist (2xE) vastavalt Maanteeameti peadirektori käskkirja nr 0326 “Pindamisejuhis“ toodud nõuetele. Aluskihtides kasutatakse paekivikillustikku ja pealmine ehk kulumiskiht kaetakse (kiilutakse) tardkivikillustikuga, sideainena kasutatakse emulsiooni. Eelnevalt enne pindamise töid profileeritakse ja tihendatakse kruuskattega teed ning vajaduse teostatakse teelõigul kruusatäidet. Teekatete säilitamisel ja tolmuvabakatete ehitusel on pindamismeetodid odavamad ja annavad seeläbi võimaluse suuremate pindade katmiseks olemasolevate eelarvete piires. Kruusakattega teedel kasutatakse katete taastustöödel purukruusa täidet, profileerimise (greiderdamine ) ja vajadusel vee ärajuhtimiseks teostatakse höövlikraavide lõikust. Tapa linna ja Tamsalu linna tänavad on pea kogumahus viidud mustkatte alla, välja arvatud madala liiklussageduse ja mitte elamupiirkondadesse viivad üksikud linnaäärsed tänavad. Samas on küladevahelised vallateed valdavalt kruusakattega.

1. **Teede ja tänavate teehoiutööde prioriteedid.**

Prioriteedid näitavad ära, milline on teehoiutööde tähtsuse järjekord, et tagada olemasolevate rahaliste vahendite piires tee kasutajale aastaringselt ohutud, mugavad ja säästlikud liiklustingimused:

* + Kohalike teede ja tänavate hoole

hoolde alla kuuluvad suvihoole, talihoole, rajatiste hoole, liikluskorraldusvahendite jm hooldetööd, mille eesmärgiks on tagada teedel nõutav seisunditase ning luua tee kasutajale aastaringselt mugavad ja ohutud liiklustingimused. Hoole kajastatakse eraldi hooldetegevuskuludes.

* + Olemasolevate katete säilitamine

pindamine - selle töö käigus toimub katte kulumiskihi uuendamine,

kruusateede remont - remondi käigus teostatakse kruuskatte taastamist või toimub kruusatee seisukorra säilitamine komplekselt (kruuskatte uuendamine, aluse tugevdamine, kraavide süvendamine jm), kuid ei ehitata tolmuvaba katet.

* + Kõnniteede remont ja ehitus

kõnniteekatte uuendamine, äärekivide vahetus, uue kõnnitee, jalgratta- ja jalgteede ehitus.

* + Katete ehitus ja uuendamine

asfalteerimistööd, olemasoleva katendi freesimine ja asendamine uuega, tolmuvabakatte ehitus, kruuskatte taastus.

Tapa linna ja Tamsalu linna tänavate teehoiutööde prioriteedid on otseselt seotud konkreetse tänava asukohaga ja liiklusintensiivsusega. Vastavalt Tapa Vallavolikogu 30. 05. 2018 määruse nr 25 „Tapa valla teede ja tänavate sulgemise maks“ lisale „Teede ja tänavate liigitus“ on teed ja tänavad liigitatud kolme gruppi.

Esimese grupi moodustavad teed ja tänavad, mis tagavad Tapa linna ja Tamsalu linna sidumise seda ümbritsevate maanteedega, valla eri piirkondade vahelised teed samuti külade ja Lehtse aleviku keskusi ja Tapa kesklinna ning Tamsalu linna piirkonda teenindavad teed, tänavad ja platsid. Oluliseks on ka ühiskondliku transpordi kulgemine. Grupi moodustamisel lähtuti hinnangust, kus sinna kuuluvate teede ja tänavate osaline või täielik sulgemine või muul viisil liikluse takistamine tooks kaasa liikluses ümberkorraldused ja eriolukordade tekke.

Teise grupi moodustavad teed ja tänavad, mis seovad täiendavalt esimese grupi teid ja tänavaid ning pakuvad vajadusel alternatiivseid liikumisvõimalusi teesulgude või muul viisil liikluskorralduse ümberkorraldamisel esimese grupi teedel ja tänavatel. Teise grupi teede ja tänavate sulgemine toob endaga kaasa vähem liikluskorralduslikke probleeme liikluse suunamisel.

Kolmanda grupi moodustavad ülejäänud teed ja tänavad, mis on üldjuhul elamukvartalite ja tööstusalade sisesed tänavad ja väikese liikluskoormusega valla teed, millede sulgemine on lokaalse iseloomuga ja ei too endaga kaasa suuremaid liikluskorralduslikke muudatusi vallaliikluses. Siia gruppi kuuluksid enamik Lehtse aleviku ja Tamsalu linna (endise Sääse aleviku) tänavad ja valla teid.

Valla teede teehoiutööde prioriteedid on seotud teede liiklusintensiivsusega, teede asukohaga, külade asustustihedusega ning ühis- või koolitranspordi olemasoluga.

Teehoiutööde aastaringne korraldamine ja kavandamine lähtub eeltoodud gruppidest. Üldine eesmärk on võimaluste piires vähendada Tapa valla territooriumil tolmuseid kruusakatendeid, asendades neid asfaltbetoon või muude tolmuvabade katetega. Eesmärgiks on likvideerida lähtuvalt teede prioriteetide järjekorrast auke ja muid teede ja tänavate katte defekte alates varakevadest ja teetööde teostamise võimalustest. Seejärel korraldatakse vajalikud pindamistööd ja teostatakse teede märgistus. Suvise teehoiutööna teostatakse kruusakattega teede-tänavate greiderdamised ja tolmutõrje kloriidiühendite lahusega.

Talvisel teehoiul kasutatakse libedusetõrjeks kloriide ning liivatamist. Kasutatavad meetodid sõltuvad ilmastikust (sh välistemperatuurist) ja tee või tänava grupist. Teede hooldustöid teostatakse vastavalt majandus- ja taristuministri 14.07.2015 a. määruses nr 92 kehtestatud tee seisunditasemele.

Teede ja tänavate hoolet ja ehitust korraldatakse riigihangete läbiviimise kaudu sõlmitud lepingute alusel.

Kruusakattega teede ja tänavate seisundi profileerimiseks ja parandamiseks kasutatakse greiderdamist. Maapiirkondades on tolmuvabade katete väljaehitamise vajadus seotud eelkõige õpilastranspordi marsruutidega, asustustihedusega ning liikluskoormusega.

# 6. Tänavate teehoiutööde maksumused

Viimaste aastate lõikes teehoiutööde hindades suuri kõikumisi ei ole.

Alljärgnevalt on ära toodud teehoiutööde arvestuslikud hinnad seisuga 2021.a.

* Asfalteerimine ...................................................................................15,00- 30,00 eurot/m²
* Tolmuvaba katte ehitus (2 x eelpuistega pindamine) ......................... .5,10 eurot/m²
* Mustkattega tee ühekordne pindamine………………………………..3,00 eurot m²
* Greiderdamine ....................................................................................64,32 eurot/km
* Kruusatäite tööd………………………………………………………11,04- 13,20 eurot/t
* Asfaltaukude paikamine……………………………………………..160,80 eurot/tund
* Betoonkividest sillutis ..........................................................................70,00 eurot/m²
* Lumetõrjetööd
* sahkamine keskmine...............................................................................70,00 eurot/tund
* soolatamine ...........................................................................................261,80 eurot/tund

-Teepeenarde niitmine.................................................................................9,48 eurot/km

-Kruusakatte tolmutõrje...............................................................................0,21 eurot/m²

# 7. Liikluskorraldusvahendite vahetamine ja paigaldamine

Uute ja liiklust ümber korraldavate liikluskorraldusvahendite paigaldamine arutatakse eelnevalt läbi Tapa Vallavalitsuse haldusosakonnas.

Vastavalt vajadusele vahetatakse välja vananenud ja katkised liikluskorraldusvahendid (edaspidi märgid). Uued märgid paigaldatakse vastavalt liikluskorralduse muudatustele, uute objektide rajamise järgselt ja muudel vajadustel.

Juhtudel, kui teemaa piirkonnas teostatakse erinevaid töid (tee remont, erinevate kommunikatsioonide paigaldamine, kaevetööd, piirnevad ehitustööd, mis takistavad liiklust, muud teesulud, mis tingitud avalikest üritustest jne) korraldab märkide paigaldamise tööde teostaja või avaliku ürituse korraldaja vastavalt seadusandlusele ja Tapa Vallavalitsuse 18.07.2018 määrusele nr 10 „Teede ja tänavate sulgemise kord“ Avaliku tee- tänava sulgemine kõigil juhtudel (va erinevad avariid), tuleb see kooskõlastada Tapa Vallavalitsusega.

# 8. Teehoiutööde planeerimine ja objektide maksumus

Tabelis 1 on toodud teedel ja tänavatel teostatavate teehoiutööde maksumused, tööde mahud ja tegevus. Maksumused on esitatud 2022-2025 (pärast 2025) planeeritavate tööde kohta. Tööde maksumused on tänavate kaupa kirjeldatud.

Tabelis 2 on toodud erinevate hooldustööde planeeritavad maksumused aastatel 2022 kuni 2025 hinnad on arvestuslikud ja võivad muutuda hangetest ning ühikuhindade kallinemisest lähtuvalt. Hooldustööde hinnamuutus sõltub oluliselt talihooldustööde vajadusest.

Tabelis 3 on toodud eraldi välja kõnniteede remont ja ehitustööd. Maksumuste aluseks on võetud 2020-2021 aasta kõnniteede ehitushinnad. Kõnniteede ehituse ja remondi vajadusi arvestades on lähtutud tänavate remondi kavast ning linnade eri piirkondade ühendust kesklinnaga.

Tabelis 4 on toodud planeeritavad lähiaastate projekteerimistöid. Hinnad lähtuvad 2021 kehtivatest projekteerimishindadest. Projekteerimise hinnad sisaldavad tee projekteerimiseks vajalike uuringute teostamist, tehnovõrkude ümberehituse ja tänavavalgustuse projekteerimise maksumust.

Tabelis 5 on toodud toetusprojektide baasil kavandatavad objektid.

1. **Seotus kehtivate planeeringute ja kavadega.**

Käesolev teehoiukava on koostatud lähtuvalt kehtivatest arengukavadest ja planeeringutest. Arvestatud on koostamise hetkel olemasolevaid planeerimisdokumentide eelnõusid ja teisi lähteseisukohti.

Peamised dokumendid, mida on arvestatud teehoiukava koostamisel:

*Tapa valla arengukava ja eelarvestrateegia*

*Tapa vallas algatatud ja kehtivad detailplaneeringud*

*Tapa valla koostamisel olev üldplaneering*

*Kehtiv Tamsalu valla üldplaneering*

1. **Teehoiukava muutmine ja täiendamine.**

Teehoiukava on ajas muutuv ja täiendatav dokument, mida vaadatakse läbi vähemalt üks kord aastas ning viiakse kooskõlla nii kehtivate arendusdokumentidega, kui ka kujunenud tegelike olukordade, vajaduste ja võimalustega.

Teehoiukava vaatab üks kord aastas läbi ja kinnitab Tapa Vallavolikogu.